Սեֆեան Պարսկաստան

աջից|frameless
**Սեֆեան պետութիւն** (), միջնադարեան պետութիւն Իրանի մէջ եւ իրեն յարող տարածքները 1501-1722 թուականներուն։ Հիմնադրեր է Իսմայիլ I-ը 1501 թուականին։ Երկիրը կառավարած է Սեֆեաններու թագաւորական տոհմը։ Տարածքը կազմեր է առաւելագոյնը 3.450.000 քառ. քմ՝ Իսմայիլ I շահի օրօք (1501-1524)։

Առաջին շրջանին մայրաքաղաքն էր Թաւրիզը (1501-1555), ապա՝ Ղազվինը (1555-1598)։ 1598 թուականէն շահ Ապպաս I Սեֆին մայրաքաղաքը կը տեղափոխէ իրանական մշակութային, քաղաքական ու տնտեսական կեդրոն Սպահան։ Հզօրութեան շրջանին, երբ անկում կ'ապրէին Աքքոյունլուներու պետութիւնը եւ Լենկ-թիմուրի կայսրութիւնը, ներառեր է բազմաթիւ հարեւան եւ հեռաւոր երկիրներ։ Ոսկեդարի շրջանին այն կը ներառէր Իրանական լեռնաշխարհն ու Միջագէտքի դաշտավայրը, Միջին Ասիայի հարաւն ու Աֆղանիստանը, Կովկասեան լեռները եւ Հայկական լեռնաշխարհը՝ տարածուելով Հինտուստան եւ Փոքր Ասիա թերակղզիներու միջեւ։

17-րդ դարու վերջը Իրանը կը սկսի տկարանալ. հոն  առաջացած բազմաթիւ կուսակալութիւնները, ղեկավարուելով թրքալեզու առաջնորդներու կողմէ, յաճախ կը սատարէին Օսմանեան կայսրութեանը։ Սեֆեան պետութիւնը խիստ կը տկարանայ գոյութեան իր գրեթէ ամբողջ ընթացքին թուրք-պարսկական պատերազմներու հետեւանքով. 1722 թուականին, երբ սկսած էին գահակալական կռիւները, աֆղանական զօրահրամանատար Միր Մահմուտը կը գրաւէ մայրաքաղաք Սպահանը։

Սեֆեան պետութիւնը իսլամական Արեւելքի շիադաւան հզօրագոյն թագաւորութիւնն էր, որ կը հանդիսանար պարսիկներու՝ դարեր առաջ կորսուած պետականութեան՝ Սասանեան Պարսկաստանի (226-642) իրաւայաջորդը։ Թէեւ փաստացի կը ղեկավարուէր թրքալեզու ղզլպաշներուն կողմէ, սակայն մշակութային, տնտեսական եւ քաղաքական վերնախաւի տեսանկիւնէն իրանական պետութիւն էր։ Իշխող արքայատոհմը, ընդունելով Սասանեաններու «շահնշահ» տիտղոսը, աստիճանաբար կը կորսնցնէ քրտական արմատները՝ դառնալով պարսիկ ժողովուրդի մէկ մասը։

## Անուանում եւ ծագում
Երկրի պաշտօնական անուանումը եղեր է «Սեֆեան պետութիւն» (Dawlat-i Safaviyya)։ Միջնադարեան արեւելքի մէջ տարածուած էր պետութիւն կոչել ոչ թէ երկիր, ազգութեան տեսանկիւնէն, այլ պետութիւնը կառավարող ընտանիքի կամ հարստութեան: Պատմական, ռազմաքաղաքական եւ այլ աղբիւրներու մէջ երբեմն կը հանդիպին նաեւ այլ անուանումներ, որոնցմէ առաւել յայտնի է «ղզլպաշներու պետութիւն» անուանումը։ Անոնք թրքալեզու ռազմատենչ ցեղեր էին, որոնք կ'ապրէին Կուր եւ Արաքս գետերու շրջանը, կը զբաղուէին քոչուոր կամ կիսաքոչուոր անասնապահութեամբ: Տասներկու իմամներու խորհուրդով՝ անոնք կը դնէին տասներկու կարմիր շերտ ունեցող գլխաշորեր: Սեֆեանները համախմբեր են ղզլպաշները եւ հիմնադրեր՝ նոր պետութիւն։

### Ծագում

Սեֆեաններու ծագումնաբանութեան մասին պատմող առաջին աշխատութիւնը գրուած է Իպն Պազզազի կողմէ՝ 1358 թուականին «Սաֆուաթ ազ-Սաֆա» անուանումով։ Համաձայն վերջինիս՝ անոնց ծագումը՝ ազգութեամբ քիւրտ Ֆիրուզ Շահ Զարին Քոլահէն է։ Յետագային՝ Իսմայիլ I-ի գահակալման տարիներուն (1501-1524), Սեֆեաններու «պաշտօնական» ծագումը համեմուած էր նաեւ առասպելական տարբեր պատմութիւններով։ Ատոնց համաձայն՝ Սեֆեաններու ծագումը կը հասնէր մինչեւ եօթերորդ իմամ Մուսա Քազիմի ճիւղին Իսլամի վաղ շրջանին՝ 7-րդ դարուն, ստեղծուեր Արաբական խալիֆայութիւնը, որ միաւորեր էր գրեթէ ամբողջ Միջին Արեւելքը՝ յաղթելով ժամանակի երկու հզօրագոյն պետութիւններուն, ասպարեզէն վերացնելով Սասանեան Պարսկաստանը (226-642) եւ քառատելով Բիւզանդական կայսրութեան տարածքը։ Իսլամի հիմնադիր Մուհամմատ մարգարէէն յետոյ իշխանութեան եկեր էին չորս ընտրովի առաջնորդներ՝ Ապու Պաքրը (632-634), Օմարը (634-644), Օսմանը (644-656) եւ Ալին (656-661)։ Վերջինս Մուհամմատի հօրեղբօր որդին էր եւ անոր դուստր՝ Ֆաթիմայի ամուսինը։ Այստեղ տեղի կ'ունենայ բաժանում իսլամական համայնքի մէջ. իսլամներու մէկ մասը կը պաշտպանէ Ալիի ու անոր սերունդներու թեկնածութիւնը, զանոնք համարելով իմամ, քանի որ անոնք կը կրէին Մուհամմատ մարգարէի առաքելութիւնը իրենց արեան մէջ (շիաներ), սակայն մեծ մասը կը համարէ, որ մարգարէական առաքելութիւնը Մուհամմատի մահէն յետոյ վերացեր է եւ էական չէ՝ թէ ով կը ղեկավարէ իսլամական պետութիւնը (սուննիներ)։ Աւելի ուշ երկփեղկում կ'ըլլայ նաեւ առանց այդ ալ փոքրաթիւ շիական համայնքը. Մուհամմատի 6-րդ ժառանգը՝ Ճաաֆար ալ-Սատտիքը, իր որդւոյն՝ օրինական 7-րդ իմամ Իսմայիլի մահէն յետոյ իմամ կը նշանակէ Մուսա ալ-Քազիմին՝ կրտսեր որդւոյն։ Շիաներու այն մասը, որոնք կը համարեն, որ մարգարէական ժառանգութիւնը Իսմայիլի մահով վերացեր է, կը համարուին եօթական շիաներ, իսկ մնացածները՝ տասներկուքական շիաներ, քանի որ Մուսա ալ-Քազիմին յաջորդեր են եւս 5 իմամներ, իսկ վերջինը անհետացեր է՝ ապագային յայտնուելու եւ մարդկանց փրկելու պայմանով։ Հետեւաբար, Սեֆեանները իրենց համարելով **Մուսա Իպն Քազիմ**ի ժառանգներ՝ տասներկուքականներ էին եւ ըստ իրենց, ծագում ունէին Մուհամմատ մարգարէէն եւ իրենք ալ՝ Մուհամմատ մարգարէին ու իմամ Ալիին։

[մինի|Սաֆի ալ-Դինի դամբարանը Իրանի [Արտապիլ քաղաք]]
Աղբիւրներու մէկ մասը կը շարունակէ յանգիլ այն եզրակացութեան, որ Սեֆեանները ծագեր են 14-րդ դարուն, իսկ մէկ այլ մասի համաձայն՝ անոնց արմատները կը հասնին մինչեւ Եմէն։ Աղբիւրներու մէկ մասը այն նոյնիսկ կը համարէ թրքական կամ քրտական թագաւորութիւն։ Երբեմն այն կը կոչեն «ազրպէյճանական» թագաւորւթիւն՝ յղումը կատարելով Ատրպատական (՝ Ազրպէյճան) տարածաշրջանին, ոչ թէ ժողովուրդին, քանի որ Ազրպէյճան պետութիւնը առաջացեր էր 20-րդ դարուն։ Ուսումնասիրութիւնները կը յանգին այն բանին, որ Սեֆեան ընտանիքը իրանական է ըստ ծագման, սակայն աստիճանաբար թրքալեզու դարձեր է.այդ հետեւանք էր Ատրպատականի եւ բնիկ ազարի բնակչութեան՝ 16-րդ դարէն սկսած թրքացման։

Սեֆեաններու մայրենի լեզուն ինչպէս պարսկերէնն էր, այնպէս ալ թրքերէնը։ Անոնցմէ ոմանք ստեղծագործեր են այդ լեզուներով։ Մասնաւորապէս, սաֆիական հոգեւոր-ասպետական միաբանութեան հիմնադիր Սաֆի ալ-Տինը (1252-1334), գրեր է թրքերէնով, իսկ առաջին շահ Իսմայիլը կը համարուի թրքական գրականութեան դասականներէն մէկը։

Սաֆիական հոգեւոր-ասպետական միաբանութիւնը հիմնուեր է 13-րդ դարու վերջը, Իրանական Ատրպատականի Արտապիլ քաղաքին մէջ։ Անոր հիմքին մէջ ինկած էր Սաֆաուիա (մաքուր) սուֆիական ուսմունքը։ Անոր հիմնադիրը Սաֆի ատ-Տին Իսհակն էր, որ աշակերտեր էր Զահիտ Կիլանիին։ Վերջինիս դուստրին հետ ամուսնանալով, Սաֆին կը դառնայ միաբանութեան ղեկավարը, կը կատարէ վերափոխումներ եւ որու շնորհիւ այն կը վերանուանուի իր անունով։ Զահիտի աշակերտները կ'ընդունին անոր գերակայութիւնը։ Միաբանութիւնը կ'ունենայ աճող ազդեցութիւն տարածաշրջանին մէջ, երբ այն կը գտնուէր թուրքմէնական Քարա-Քոյունլու (սեւ ոչխարներ), ապա՝ Աքքոյունլու (սպիտակ ոչխարներ) ցեղերու տիրապետութեան ներքեւ։ Սաֆիի յետնորդները՝ որդին՝ Սատր ատ-Տինը, թոռ Ալին, վերջինիս որդի Իպրահիմը եւ թոռ Ճունեյտը, կը զօրեղացնեն միաբանութիւնը։ Ճունեյտը հակասութիւններ կ'ունենայ Քարա-Քոյոնլու առաջնորդ Ճահանշահի հետ, որ իր վերադասն էր եւ փախուստ կու տայ իրեն թշնամի Աք-Քոյունլու Ուզուն-Հասանի մօտ։ Ճունեյտը կ'ամուսնանայ Ուզուն-Հասանի քրոջ հետ եւ կը վերանուաճէ Արտապիլը։ 15-րդ դարուն միաբանութեան շեյխերը սուննիզմէն անցում կը կատարեն շիա իսլամի։ Ճունեյտը կը զոհուիՇիրվանշահերու դէմ կռուի ժամանակ եւ իր որդին Հեյտարը կը դառնայ միաբանութեան առաջնորդը, կ'ամուսնանայ Տրապիզոնի կայսր Յովհաննէս IV Քոմնենոսի դուստրի հետ: Այդ ամուսնութիւնէն կը ծնի Իսմայիլը, որ պէտք է դառնար Իրանի շահ։

### Վաղ շրջան
Սեֆեաններու միաբանութեան մեջ շատ էին թրքալեզու ղզլպաշները։ Ատոնք Իրանի հիւսիսը հաստատուած թրքական ցեղեր էին, որոնք այդտեղ  ապաստաներ էին Սելճուկեան սուլթանութեան հիմնադրումէն յետոյ (11-րդ դարու երկրորդ կէս)։ 14-րդ դարէն սկսած իրենց զանազան խումբերը կը հաւաքուին միաբանութեան դրօշի ներքոյ։ Թրքալեզու ցեղերու միաւորումը հետեւանք էր մոնղոլական արշաւանքներուն ու Լենկ-թիմուրի զօրքերուն դիմակայելու տեսանկիւնէն։ 15-րդ դարէն սկսած անոնք կը դառնան շիաներ՝ հակասելով մնացած թրքալեզու ցեղերուն եւ վերջնականապէս հեռանալով ինչպէս սելճուկներէն (Ռումի սուլթանութիւն), այնպէս ալ՝ 1299 թուականին Փոքր Ասիայի արեւմուտքի մէկ այլ թրքական պետութեան՝ Օսմանեան կայսրութեան թուրքերէն։ Այդպիսով ղզլպաշները կը մօտենան պարսիկներուն։
[մինի|[Ղզլբաշներ|Ղզլպաշի հանդերձանք]]
Ղզլպաշներու առաջնորդներէն Հեյտարը, կը կրէր տասներկու կտորէ կազմուած կարմիր գլխարկ՝ խորհրդանշելով շիական 12 իմամներուն։ Սկզբնական շրջանին թրքալեզու ցեղերը եօթն էին՝ ուստաճլու, շամլու, ռումլու, աֆշար, զուլքատար, թեքելի եւ ղաճար։ Ղզլպաշները կը սափրէին իրենց գլուխները եւ դէմքը՝ թողնելով միայն պեխեր։ Աւելի ուշ իրենց կը միանան խաշնարած այլ կիսաքոչուոր ցեղեր։

Արտաբիլի շուրջ գտնուող քանի մը գիւղեր գրաւելով՝ ղզլպաշներու Սեֆեան միաբանութիւնը տեղական ինքնիշխանութիւնը ձեռք կը բերէ։ Երբ 14-րդ դարու վերջը Լենկ-թիմուրը օսմանցիներուն յաղթելէն յետոյ կը վերադառնայ Իրան, ճանապարհին կը գերեվարէ բազմաթիւ թրքալեզու ցեղապետերը։ Ատոնց մէկ մասին՝ ռումլու, շամլու եւ զուլքատար ցեղերուն, Լենկ-թիմուրը կը վերադարձնէ։ Ըլլալով Արտապիլի ղեկավարներ՝ միաբանութիւնը ձեռք կը բերէ նորանոր գիւղեր եւ պարբերաբար յարձակումներ կը կատարէ հարեւան պետութիւններու վրայ։ Ղզլպաշներու դիրքերը կը զօրեղանան, երբ Առաջաւոր Ասիոյ մէջ տեղի կ'ունենայ թուրքմենական թագաւորութիւններու փոփոխութիւն. Քարա-Քոյունլուներուն կը փոխարինեն Աք-Քոյունլուները։ Ղզլպաշները կը յարձակին Շիրվանշահերու պետութեան վրայ, որուն հետեւանքով կը սպաննուին ինչպէս Ճունեյտը, այնպէս ալ՝ որդի Հեյտարը։ Վերջինիս աւագ որդի Սուլթան-Ալիի եւ աք-Քոյունլու սուլթան Ռուսթամի միջեւ հակասութեան հետեւանքով ան նոյնպէս կը զոհուի։ Միաբանութեան ղեկավար կը դառնայ մանկահասակ Իսմայիլը։ Աք-Քոյունլուները կը գրաւեն Արտապիլը, իսկ ղզլպաշները Հեյտարի զաւակներուն կը փախցնեն Կիլան՝ Կասպից ծովին յարող լեռնային գաւառ։

Աք-Քոյունլուներու պետութեան թուլացման ընթացքին, երբ ղզլպաշները կարողացեր էին զօրեղանալ, այնտեղ կը սկսի գահակալական կռիւներ։ Օգտուելով ատկէ՝ 1499 թուականին տասներեքամեայ Իսմայիլը կ'ուղղուի Արտապիլ։ 1500 հոգինոց զօրքը նախ ետ կը գրաւէ Արտապիլը, ապա մէկ տարի անց՝ ղզլպաշներու բանակը կը մտնէ Շիրվան, կը գրաւէ Շիրվանշահերու խոշոր քաղաքներ Շամախին ու Պաքուն։ Ղզլպաշները կը շարժին Արաքս գետի հունով ու կը մտնեմ Հայկական լեռնաշխարհ. աք-Քոյունլուներու հետ վճռական ճակատամարտը տեղի կ'ունենայ Նախիջեւանէն ոչ հեռու՝ Շարուրի դաշտը։ 1501 թուականին ղզլպաշները կը գրաւեն Թաւրիզը, ուր Իսմայիլը իրեն շահ կը հռչակէ։

1503 թուականին շահ Իսմայիլը աք-Քոյունլու սուլթան Մուրատին հնազանդութեան կոչ կ'ընէ։ Վերջինս չհամաձայնելով, կը յարձակի ղզլպաշներու վրայ. 1503 թուականի Յունիս 21-ին Համատանի մօտ տեղի ունեցած ճակատամարտին ղզլպաշները կը յաղթեն թուրքմեններուն եւ կը կործանեն անոնց պետութիւնը։ Սեֆեաններուն կ'անցնին Իրանի Ֆարս եւ Էրաք նահանգները, Միջագետքը եւ Հայկական լեռնաշխարհը։

## Պատմութիւն
### Հիմնադրում
մինի|Շահ ԻսմայիլՍեֆեան արքայական տոհմի հիմնադիր Իսմայիլն ունէր ինչպէս բուն քրտական, այնպէս ալ մասնակի թուրքմէնական, պոնտական եւ վրացական ծագում: Իսմայիլը յայտնի էր որպէս խիզախ ու հրաշաձօն անձնաւորութիւն, որ կը հաւատար իր աստուածային ծագումին: Այդպէս ան կը  համախմբէ ղզլպաշները իր շուրջ: 1500 թուականին Իսմայիլը ներխուժեց Շիրվանշահերու պետութիւն, վրէժխնդիր ըլլալու իր հօր՝ շեյխ Հեյտարի մահուան համար: Յաջորդ տարի Իսմայիլը նուաճեց Թաւրիզը, ուր ան իրեն հռչակեց Ատրպատականի շահ, ապա նաեւ ամբողջ Իրանի շահ: Իսմայիլը շիա իսլամը հռչակեց իր պետութեան կրօն: Թաւրիզի նուաճումէն մէկ տարի անց, Իսմայիլը կործանեց Աք-Քոյունլուներու պետութիւնը, սկսաւ նուաճումներ ամբողջ Իրանի տարածքի վրայ, իրեն հռչակելով «փատիշահ Իրան» կոչումը:

1502 թուականին Իսմայիլն իր տիրապետութեանը կ'ենթարկէ Շիրվանը՝ Շամախի կեդրոնով, հարաւային Տաղստանը՝ Տերպենթ կեդրոնով, Հայկական լեռնաշխարհի հիւսիսը: Քարթլիի եւ Քախեթի թագաւորութիւնները յայտարարուեցաւ վասալներ, իշխաններ : Ատկէ ետք շարունակուեցան հարաւային արշաւանքները. 1503 թուականին նուաճուեցաւ Համատանը, մինչեւ 1507 թուականը՝ Շիրազը եւ Քերմանը: Միեւնոյն ժամանակ շարունակելով տարածել իշխանութիւնը արեւմուտքի մէջ՝ ղզլպաշները կը գրաւեն Տիարպեքիրը, Նաճաֆը եւ Քերպելան (1507), Վանը (1508), Պաղտատը (1509): 1510 թուականին Իսմայիլ շահի զօրքերը կը մտնեն Մաշհատ (Խորասան) եւ Հերաթ (Աֆղանիստան): Հակառակ անոր, որ ուզպէկները կը շարունակէին պարբերաբար յարձակիլ Խորասանի վրայ, Սեֆեան կայսրութիւնը ի վիճակի էր պահպանել ատոնք իր տիրապետութեան տակ:

Սեֆեաններու համար աւելի խնդրայարոյց էր հարեւան Օսմանեան կայսրութիւնը, որ կը գտնուէր իր հզօրութեան գագաթնակէտին: Սուլթան Պայազիտ II-ի (1481-1512) հրամանով կը հաւաքագրուին Փոքր Ասիոյ մէջ բնակող սուննի թուրքմէնները, ապա կ'արտաքսեն տեղի շիաները: Շահ Իսմայիլի զօրքերը մօտեցան Օսմանեան կայսրութեան սահմաններուն, եւ բախումը դարձաւ անխուսափելի: Նոր թագադրուած սուլթան Սելիմ Ահեղը (1512-1520) խիստ վճռական տրամադրուած էր Սեֆեաններու հզօրացման դէմ: Իր գահակալութեան երկրորդ տարին՝ 1514 թուականին անոր զօրքերը կտրեցին անցան ամբողջ Հայկական լեռնաշխարհը, հասան Խոյ քաղաքի մօտակայքը գտնուող Չալտրանի հարթավայր: Օսմանեան բանակը առնուազն կրկնակի գերազանցած եղած է Իսմայիլի զօրքերուն, զինուած եղած հրետանիով: Անոնք կը նախատեսէին ձմեռը անցնել Թաւրիզի մէջ եւ աւարտին հասցնել Պարսկաստանի նուաճումը յաջորդ գարնան: Օսմանեան սպաներու միջեւ տեղի կ'ունենայ խռովութիւն՝ կապուած Թաւրիզի մէջ ձմեռը անցնելու ծախսերէն հրաժարելու հետ: Չալտրանի ճակատամարտը աւարտեցաւ օսմանցիներու յաղթանակով եւ Թաւրիզի գրաւումով: Պարտութիւնը ոչնչացուց Իսմայիլի հաւատը առ այն, որ ան ունէր աստուածային ծագում: Անոր փոխյարաբերութիւնները ղզլպաշներու հետ նոյնպէս փոխուեցան: 1524 թուականին Իսմայիլի մահէն անմիջապէս յետոյ ղզլպաշները քաղաքացիական պատերազմ սկսեր էին սեֆեաններու դէմ (1524-1533): Շահի տասնամեայ որդին՝ Թահմասպը, որ ի սկզբանէ Խորասանի կառավարիչն էր , վերադարձուց վերահսկողութիւնը պետութեան ներսը:

1526 թուականէն սկսան պարբերական մարտեր հիւսիս-արեւմտեան Իրանի ու Խորասանի մէջ: Ղզլպաշներու վերջին ապստամբ ցեղի գլխաւոր հրամանատար Ամիր Հուսէյն Խանը 1534 թուականին մահապատիժի ենթարկուեցաւ: Տասնամեայ ներքին խռովութիւնները լուծելէն յետոյ Թահմասպը կանգնեցաւ արտաքին վտանգի առջեւ. սկսաւ թուրք-պարսկական քսանամեայ պատերազմ (1532-1555): Օսմանեան զօրքերը  գրաւեցին Թաւրիզը, սակայն անոնք չունենալով հաղորդակցութիւն՝ որոշ ժամանակ անց դուրս եկան այնտեղէն: Թահմասպը իր նստավայրը Թաւրիզէն տեղափոխեց Ղազվին:
մինի|Թահմասպի եւ Հումայունի հանդիպումը
Պատերազմի տարիներուն օսմանցիները գրաւեր են Երեւանն ու Նախիջեւանը, Ղարաբաղը: 1554 թուականի Սեպտեմբերին Թահմասպն իր պատուիրակութիւնը կ'ուղարկէ սուլթան Սուլէյման I-ի (1520-1566) ձմեռային նստավայր՝ Էրզրում: Մէկ տարի անց երկու կողմերուն միջեւ կը կնքուի  Ամասիայի պայմանագիրը, որմով քսանամեայ հաշտութիւն կը հաստատուի երկու երկիրներուն միջեւ: Այդպիսով Օսմանեան կայսրութիւնը պաշտօնապէս ճանչցաւ Սեֆեան Պարսկաստանի գերիշխանութիւնը: Խաղաղութեան համաձայն, Հայաստանը բաժնուեցաւ երկու մասի. Արեւելեան հատուածը անցաւ Իրանին: Սուլէյմանը համաձայնեցաւ թոյլատրել սեֆեան շիաներուն ուխտագնացութիւն կատարել Մեքքա եւ Մատինա, ինչպէս նաեւ Իրաքի եւ Արաբիոյ մէջ գտնուող սրբավայրերը:

Սեֆեան պետութեան առաջացման հետ մէկտեղ, գրեթէ միաժամանակ, Հարաւային Ասիոյ մէջ կ'առաջանայ Մեծ Մողոլներու կայսրութիւնը (1526-1540)՝ հիմնուելով Լենկ Թեմուրի ժառանգորդ Պապուրի կողմէ: Մողոլները կը հետեւէին իսլամի սուննի ուղղութեանը, իսկ բնակչութեան մեծամասնութիւնը հինտուիստներ էին: Պապուրի մահէն յետոյ անոր որդին՝ Հումայունը, 1543 թուականին կը փախչի Ղազուին դատարան, ուր զինք կայսերավայել ձեւով կը դիմաւորեն : Հումայունը կ'ընդունի շիա իսլամ: 1545 թուականին իրանական-մուղալական միացեալ ուժը կարողացաւ զբաղեցնել Քապուլը: Աստիճանաբար վերականգնուեցաւ Մողոլներու կայսրութիւնը, գոյատեւելով եւս երեք հարիւրամեակ (1555-1857): Թահմասպ շահը որոշակի բարեփոխումներ մտցուց Իրանի քաղաքական եւ տնտեսական կեանքի մէջ, աշխուժացուց առեւտուրը Հնդկաստանի եւ եւրոպական տէրութիւններու հետ: Երկրի կառավարման մարմիններու մէջ բարձր պաշտօններու նշանակուեցան ոչ միայն ղզլպաշները, այլեւ իրանցիները: Բարի դրացիական յարաբերութիւններ հաստատելով հարեւաններու հետ՝ շահն իր կառավարման յաջորդ տասնամեակներուն՝ ընդհուպ մինչեւ մահը (1576), Իրանին բերաւ խաղաղ զարգացման հնարաւորութիւններ:

### Անկում
[մինի|[Նատիր շահ]]
1639 թուականէն թուրք-պարսկական պատերազմները դադրեցան ութ տասնամեակով: Երկրի ներսը սկսեր էին գահակալական կռիւներ: Ի յաւելումն իր բազմադարեայ թշնամիներու, Իրանը ստիպուած էր պայքարիլ նաեւ Ռուսաստանի դէմ: Անոնք մեծցուցած էին իրենց ազդեցուիւնը Եւրոպայի մէջ, անցեր էին Կովկասեան լեռները եւ մուտք գործեր Կեդրոնական Ասիա: Արեւելեան սահմաններուն Մեծ մողոլները ընդարձակուեր են դէպի Խորասան եւ Աֆղանիստան:

Հոլանտական եւ բրիտանական արեւելա-Հնդկաստան ընկերութիւնները օգտագործեր են իրենց ծովային ուժի իրենց բարձրակարգ միջոցները՝ վերահսկելու Հնդկական ովկիանոսի արեւմուտքի առեւտրային երթուղիները: Ի հետեւանք, Իրանը հեռացուած է Արեւելեան Ափրիկէի, Արաբական թերակղզիի եւ Հնդկաստանի օտարերկրեայ կապերէն: Ապպաս II-ի թագաւորութեան աւարտէն կը սկսի Սեֆեաններու թուլացման շրջանը: Ամէնուր կը սկսին ժողովրդական ապստամբութիւններ: Սուլթան Հուսէյնը (1694-1722) կը ճնշէ ատոնք, որուն ի պատասխան աֆղաններու միապետ Միր Հոթաքը, ապստամբեցաւ եւ սպանեց Սեֆի նահանգապետ Կորկին Խանին: 1722 թուականին աֆղանական բանակը Միր Մահմուտի գլխաւորութեամբ  թագաւորական զօրքերուն պարտութեան մատնած է Կոլնապադի ճակատամարտին: Այնուհետեւ ան պաշարեց Սպահան մայրաքաղաքը: Միեւնոյն ժամանակ, Պետրոս Մեծի գլխաւորութեամբ ռուսները նուաճեր էին Հիւսիսային Կովկասը եւ Պաքուն՝ Կասպիական արշաւանքի միջոցով (1722-1723): Արեւմուտքէն օսմանցիները ներխուժեցին Սեֆիներու հիւսիս-արեւմտեան տիրոյթներ, հայերու ինքնապաշտպանութիւնէն յետոյ գրաւեցին Երեւանը, ապա կոտրեցին դիմադրութեան շարժումները Սիւնիքի մէջ (1722-1730) եւ Արցախի մէջ (1724-1731): 1724 թուականին Կոստանդնուպոլսոյ մէջ օսմանցիները ռուսներու հետ միասին անոնք համաձայնեցան բաժնել եւ պահպանել իրենց նուաճած իրանական տարածքները:

## Գրականութիւն
* Roemer, H. R. (1986). «The Safavid Period». The Cambridge History of Iran, Vol. 6: The Timurid and Safavid Periods. Cambridge: Cambridge University Press
* Vladimir Minorsky. «The Poetry of Shah Ismail», Bulletin of the School of Oriental and African Studies, University of London, Vol. 10. No. 4, 1942
* Ronald W. Ferrier, «The Arts of Persia». Yale University Press. 1989.
* Roger Savory. «Iran Under the Safavids». Cambridge University Press, 2007
* И. В. Пигулевская, А. Ю. Якубовский А. Ю., И. П. Петрушевский, Л. В. Строева, А. М. Беленицкий. «История Ирана с древнейших времен до конца XVIII века». 1958

## Ծանօթագրութիւններ

## Արտաքին յղումներ
* Encyclopædia Iranica: Safavid Dynasty
* Encyclopaedia Britannica. Ṣafavid Dynasty.
* И. П. Петрушевский. «Очерки по истории феодальных отношений в Азербайджане и Армении в XVI — начале XIX вв». Ленинград, 1949

Ստորոգութիւն:Սեֆեան Պարսկաստան
Ստորոգութիւն:Թուրքիայի պատմութիւն